
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ

№ РС-26-20-046

	Днес, 13.05.2020 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател: Сотир Цацаров
	Заместник – председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

	Производството е образувано по реда на чл. 71, ал. 1, предложение първо от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-005 от 22.01.2020 г. по сигнал с рег. № ЦУ01/С-26/10.01.2020 г. на КПКОНПИ.
	Сигналът е подаден против Ренета Камберова –– общински съветник в Общински съвет – П..
	По същество, в сигнала се твърди, че Ренета Камберова, в качеството й на общински съветник в Общински съвет – П. е едновременно член на орган на управление и представляващ Сдружение „**********“ с ЕИК **********, член на Управителния съвет на Сдружение „**********“ с ЕИК ********** и член на Управителния съвет на Сдружение „**********“ с ЕИК **********. Същите получават финансиране от общинския бюджет на Община П.. На 30.12.2019 г. Камберова, в качеството й на общински съветник е участвала в заседание на Общински съвет – П. и е гласувала „ЗА“ актуализация на бюджета на общината, с която се одобряват извършени по-рано през годината плащания на значителни суми – публични средства, към същите юридически лица с нестопанска цел.
	Към сигнала, като доказателства са приложени: справки от Търговския регистър, Протокол № 3 от проведено заседание на Общински съвет – П. на 30.12.2019 г. и разпечатка на поименното гласуване на общинските съветници.
	От председателя на Постоянната комисия по ЗПУКИ при Общински съвет – П. са изискани и представени следните доказателства: клетвен лист на Ренета Камберова за мандат 2019 – 2023 г.; Решение № 4 по Протокол № 1 от 31.01.2020 г., относно: Приемане на бюджета на Община – П. за 2020 г.; списък на поименното гласуване, относно приемане на бюджета на общината за 2020 г.; Протокол № 1 от 31.01.2020 г. от проведено заседание на Общински съвет – П.; Решение № 12 по Протокол № 3 от 30.12.2019 г.,  относно: Актуализация на бюджета на Община – П. към 30.12.2019 г.; списък на поименното гласуване, относно приемане на актуализация на бюджета на Община – П. към 31.12.2019 г.; Протокол № 3 от 30.12.2019 г. от проведено заседание на Общински съвет – П.; Удостоверение с изх. № 126/04.03.2020 г. от Сдружение „**********“, Удостоверение с изх. № 16/04.03.2020 г. от Сдружение „**********“, Служебна бележка за доходи от трудови правоотношения на Ренета Камберова от Сдружение „**********“; договори № 1066/13.11.2017 г., № 142/01.03.2018 г., № 734/21.11.2018 г., № 53/28.01.2019 г., № 384/16.05.2019 г., № 385/16.05.2019 г., № 483/07.06.2019 г., № 484/07.06.2019 г. и № 806/16.12.2019 г., сключени между Община П. и Сдружение „**********“, ведно с фактури удостоверяващи извършените плащания; договори № 248/07.03.2017 г., № 143/01.03.2018 г., № 77/07.02.2019 г., № 753/30.11.2018 г., № 787/04.12.2019 г., сключени между Община П. и Сдружение „**********“, ведно с фактури; анекс № 105/03.02.2017 г., договор № 193/20.02.2017 г., анекс № 642/31.05.2017 г., договор № 825/31.07.2017 г., договор № 896/08.09.2017 г., анекс № 1105/04.12.2017 г., анекс № 89/05.02.2028 г., анекс № 149/06.03.2018 г., анекс № 234/02.04.2018 г., анекс № 279/23.04.2018 г., анекс № 287/25.04.2018 г., анекс № 492/18.07.2018 г., договор № 306/30.04.2018 г., договор № 558/04.09.2018 г., анекс № 752/30.11.2018 г., анекс № 825/20.12.2018 г., договор № 16/07.01.2019 г., анекс № 120/08.03.2019 г., анекс № 163/19.03.2019 г., договор № 223/01.04.2019 г., анекс № 262/09.04.2019 г., анекс № 332/25.04.2019 г., анекс № 423/28.05.2019 г., анекс № 516/28.06.2019 г., анекс № 534/03.07.2019 г., анекс № 554/16.07.2019 г., анекс № 613/15.08.2019 г., анекс № 627/09.09.2019 г., анекс № 663/03.30.2019 г., анекс № 672/08.10.2019 г. и анекс № 680/14.10.2019 г., сключени между Община П. и Сдружение „**********“, ведно с фактури; договори № 107/06.02.2017 г., № 328/16.03.2017 г., № 878/21.07.2017 г., № 824/31.07.2017 г., № 973/11.10.2017 г., № 1039/30.10.2017 г., № 140/26.02.2018 г. и № 141/26.02.2018 г., сключени между Община П. и Сдружение„**********“, ведно с фактури.
	Служебно е извършена справка в Търговския регистър и в Регистър НБД „Население“.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени имена и е подписан.
	Ренета Камберова е избрана за общински съветник в Общински съвет – П. за мандат 2019 г. – 2023 г. и е положила клетва на 13.11.2019 г.
	От извършената справка в Търговски регистър се установява, че:
	Сдружение „**********“ с ЕИК ********** е с предмет на дейност: Развитие, подпомагане, популяризиране и създаване на условия за спорт и физическа активност на всички деца и младежи, а Ренета Камберова от 17.09.2018 г. е представляващ Сдружението.
	Сдружение „**********“ с ЕИК ********** е с предмет на дейност: Популяризиране и утвърждаване на футбола и спорта, представляващ Сдружението е Н. Т. Ш., Ренета Камберова е член на Управителния съвет от 02.10.2018 г.
	Сдружение „**********“ с ЕИК ********** е с предмет на дейност: Развитие на волейболния спорт, представляващи сдружението са В. А. Д. и А. К. И., а Ренета Камберова е член на Управителния съвет от 04.06.2018 г.
	С Решение № 12 по Протокол № 3 от 30.12.2019 г., относно: Актуализация на бюджета на Община – П. към 31.12.2019 г. Общински съвет – П. е приел актуализацията на бюджета на Община П. към 31.12.2019 г., съгласно Приложения № 1, 2 и 3. С Приложение № 3 „Отчет на бюджетните разходи към 30.11.2019 г.“, т. 7 „Физкултура и спорт“ - субсидии на спортни клубове, § 45-00 уточнения план на субсидията за 2019 г. е в размер на 1 751 000 лв., а актуализацията към 31.12.2019 г. е в размер на 2 836 000 лв.
	Видно от списъка на поименното гласуване, относно приемане на актуализация на бюджета на Община – П. към 31.12.2019 г. Ренета Камберова е гласувала „ЗА“ приемане на актуализацията на бюджета на Община – П. към 30.12.2019 г.
	С Решение № 4 по Протокол № 1 от 31.01.2020 г., относно: Приемане на бюджета на Община – П. за 2020 г. Общински съвет – П. е приел бюджета на Община П. за 2020 г.,съгласно Приложения № 1, 2 и 3. С Приложение № 3 „План на бюджетните разходи 2020 г.“ т. 7 „Физкултура и спорт“ - субсидии на спортни клубове, § 45-00 уточнения план на субсидията за 2020 г. е в размер на 2 000 000 лв.
	Видно от списъка на поименното гласуване, относно приемане на бюджета на Община – П. за 2020 г. Ренета Камберова е гласувала „ЗА“ приемане на бюджета на Община – П. за 2020 г.
	От представените по преписката договори между Община П. и посочените по-горе сдружения с нестопанска цел е видно, че на същите са изплащани субсидии от бюджета на общината, в изпълнение на  решенията на Общински съвет – П..
	Видно от Удостоверение с изх. № 126/04.03.2020 г. от Сдружение „**********“, Удостоверение с изх. № 16/04.03.2020 г. от Сдружение „**********“, Служебна бележка за доходи от трудови правоотношения на Ренета Камберова от Сдружение „**********“ се установява, че Ренета Камберова, в качеството си на представляващ Сдружение „**********“ и член на Управителния съвет на Сдружение „**********“ и на Сдружение „**********“ не е получавала възнаграждение.

При така установената фактическа обстановка Комисията стигна до следните правни изводи:

	За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Ренета Камберова, в качеството си на общински съветник в Общински съвет – П. е лице, заемащо висша публична длъжност по смисъла на чл. 6, ал. 1, т. 32, предложение първо от ЗПКОНПИ.
	С оглед горното КПКОНПИ е компетентна да разгледа подадения сигнал.
	В хода на производството се установи, че Ренета Камберова е представляващ Сдружение „**********“ и член на Управителния съвет на Сдружение „**********“ и на Сдружение „**********“, но не е получавала възнаграждение за изпълняваната от нея длъжност. Следователно между Ренета Камберова и Сдружение „**********“, Сдружение „**********“ и Сдружение „**********“ не е налице икономическа зависимост, която да обосновава свързаност помежду им по смисъла на §1, т.15, б. „б“ от ДР на ЗПКОНПИ.
	Конфликтът на интереси предполага упражнени правомощия по служба от лицето,  заемащо висша публична длъжност и наличието на частен интерес - личен или на свързано лице по смисъла на § 1, т. 15 от ЗПКОНПИ, както и съпътстващата го облага, като тези обстоятелства трябва да бъдат установени по несъмнен начин към момента на извършване на преценката за извършено нарушение на разпоредбите на Глава VIII, Раздел II от ЗПКОНПИ.
	В правомощие на Общинския съвет, съгласно разпоредбата на чл. 21, ал. 1, т. 6 от ЗМСМА е приемането и изменението на годишния бюджет на общината, осъществява контрол и приема отчета за изпълнението му, а съгласно чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета.
	В хода на производството се установи, че Ренета Камберова, в качеството й на общински съветник в Общински съвет – П. е упражнила правомощията си на общински съветник, произтичащи от разпоредбата на чл. 33, ал. 1, т. 3 от ЗМСМА при гласуването и приемането на Решение № 12 по Протокол № 3 от 30.12.2019 г., относно: Актуализация на бюджета на Община – П. към 30.12.2019 г. и на Решение № 4 по Протокол № 1 от 31.01.2020 г., относно: Приемане на бюджета на Община – П. за 2020 г.
	Съгласно чл. 44, ал. 1, т. 5 от ЗМСМА и чл. 84, ал. 1 и ал. 4 от Закона за публичните финанси (ЗПФ), органът, който има правомощия да организира изпълнението и разходването на общинския бюджет, и който има правомощия да внесе в общинския съвет окончателен проект на бюджета, в който, предвидените разходи са описани по пера, дейности и основни параграфи, е кметът на съответната община. Видно от разпоредбата на чл. 11, ал. 1 - 7 от ЗПФ, кметът на общината съставя проектобюджета и го внася за обсъждане и гласуване в общинския съвет. С гласуването на общинския бюджет се цели постигане на финансово осигуряване на посочените в него дейности на общината. Съгласно разпоредбата на чл. 21, ал. 1 от ЗМСМА, решенията, които взема общинският съвет, са от компетентността на общинския съвет като колегиален орган и не са предоставени като правомощие на отделния общински съветник.
	Участвайки и гласувайки на проведените на 30.12.2019 г. и на 31.01.2020 г. заседания на Общински съвет - Пазарджик, Ренета Камберова е изпълнила вменените й по закон задължения в съответствие със спецификата на заеманата от нея висша публична длъжност. 

	Също така от гласуваното на Решение № 12 по Протокол № 3 от 30.12.2019 г. и Решение № 4 по Протокол № 1 от 31.01.2020 г. не следва пряко разпореждане с определената сума по отношение на Сдружение „**********“, на Сдружение „**********“ и на Сдружение „**********“, както и не е определен начин, по който сумата да бъде разходена за спортните клубове. С решението за приемане бюджета на Община П. не се създават предпоставки за получаване на облага и не се гарантират финансови средства за точно определено лице. Решенията в частност касаят отпускане на субсидии от бюджета на община П. за спортни клубове на територията на общината, част от които са и Сдружение „**********“, Сдружение „**********“ и Сдружение „**********“.
	По своята правно-организационна форма сдружението представлява доброволно обединение на три или повече лица за извършване на дейност с нестопанска цел. В същността на сдружението е заложена готовността на неговите учредители и членове да полагат лични усилия за постигане на нестопанските му цели.
	Съгласно чл. 12 от Закона за физическото възпитание и спорта (ЗФВС), спортните клубове са сдружения с нестопанска цел или капиталови търговски дружества, които организират практикуването и развитието на физическата активност и спорта чрез индивидуални и групови спортни дейности. Същите осъществяват общественополезна дейност по смисъла на Закона за юридическите лица с нестопанска цел (ЗЮЛНЦ). Съгласно разпоредбата на чл. 133, ал. 2 от ЗФВС, общините могат да подпомагат спортни организации, чиито седалище и дейност се намират на територията на съответната община и които са регистрирани в обществена полза, каквито са Сдружение „**********“, Сдружение „**********“ и Сдружение „**********“.
	От представеното по преписката Удостоверения с изх. № 126/04.03.2020 г., изх. № 16/04.03.2020 г. и Служебна бележка за доходи от трудови правоотношения се установява, че Ренета Камберова, като представляващ  Сдружение „**********“ и член на Управителния съвет на Сдружение „**********“ и Сдружение „**********“, не е получавала възнаграждения за тази си дейност и тя е изцяло безвъзмездна. Освен това, съгласно разпоредбата на чл. 3, ал. 6 от ЗЮЛНЦ, юридическите лица с нестопанска цел не разпределят печалба.
	В хода на производството се установи, че не е налице свързаност по смисъла на §1, т.15, б. „б“ от ДР на ЗПКОНПИ между Ренета Камберова и Сдружение „**********“, Сдружение „**********“ и Сдружение „**********“, същата не е получавала възнаграждение, в качеството си на представляваща, както и член на Управителния съвет, което от своя страна налага изводът, че по отношение на нея не е настъпвала реална възможност за реализиране на конкретна облага, което води и до липсата на частен интерес, който би могъл да повлияе върху безпристрастното и обективно изпълнение на правомощията по служба от страна на Ренета Камберова при гласуването на Решение № 12 по Протокол № 3 от 30.12.2019 г. и Решение № 4 по Протокол № 1 от 31.01.2020 г. на Общински съвет – П..
	Липсата на частен интерес на лицето, заемащо висша публична длъжност или на свързано с него лице по смисъла на § 1, т. 15 от ДР на ЗПКОНПИ при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Ренета Камберова, в качеството й на лице, заемащо висша публична длъжност по смисъла на чл. 6, ал. 1, т. 32 при гласуването „ЗА“ приемането на Решение № 12 по Протокол № 3 от 30.12.2019 г. и Решение № 4 по Протокол № 1 от 31.01.2020 г. на Общински съвет – П..
	Предвид изложеното, се налага извода, че са налице два от елементите на състава на конфликт на интереси, а именно: лице заемащо висша публична длъжност и упражнени от лицето правомощия по служба. Липсва частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл. 52 от ЗПКОНПИ.

	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

	НЕ УСТАНОВЯВА конфликт на интереси по отношение на Ренета Камберова с ЕГН **********, общински съветник в Общински съвет – П. и лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ, във връзка с гласуването на Решение № 12 по Протокол № 3 от 30.12.2019 г. и Решение № 4 по Протокол № 1 от 31.01.2020 г. на Общински съвет П., поради липса на частен интерес.

	Препис от решението да се изпрати на Окръжна прокуратура П., с оглед преценка за реализиране на правомощията й по чл. 76, ал. 2 от ЗПКОНПИ.
	
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.




	КОМИСИЯ:

		ПРЕДСЕДАТЕЛ:………………….……….……/СОТИР ЦАЦАРОВ/

ЗАМЕСТНИК-ПРЕДСЕДАТЕЛ:………………/АНТОН СЛАВЧЕВ/

ЧЛЕН:………………………………..…..../ АНТОАНЕТА ЦОНКОВА/

ЧЛЕН:………………………………………..…..../ ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

